चैनलों के डिजिटल प्लेटफॉर्म को सोशल मीडिया की नई गाइडलाइन से मिले राहत, NBA अध्यक्ष रजत शर्मा ने सरकार को लिखा पत्र
न्यूज ब्रॉडकास्टर्स एसोसिएशन ( NBA)के अध्यक्ष रजत शर्मा ने सूचना और प्रसारण मंत्री प्रकाश जावडे़कर को एक चिट्ठी लिखी है। न्यूज चैनल और चैनलों के डिजिटल प्लेटफॉर्म को सोशल मीडिया की नई गाइडलाइन से राहत देने की मांग की है।
नई दिल्ली:  सोशल मीडिया के लिए सरकार ने नए नियम बनाए हैं और इसी से जुड़ी एक और बड़ी खबर आ रही है। न्यूज ब्रॉडकास्टर्स एसोसिएशन ( NBA)के अध्यक्ष रजत शर्मा ने सूचना और प्रसारण मंत्री प्रकाश जावडे़कर को एक चिट्ठी लिखी है। NBA ने न्यूज चैनल और चैनलों के डिजिटल प्लेटफॉर्म को सोशल मीडिया की नई गाइडलाइन से राहत देने की मांग की है।रजत शर्मा ने चिट्ठी में लिखा है कि न्यूज चैनल के डिजिटल प्लेटफॉर्म के लिए पहले से मानक तय हैं। न्यूज चैनल में पहले से ही सेल्फ रेगुलेशन की गाइडलाइन है। चैनल नयूज ब्रॉडकास्टर्स स्टैंडर्ड अथॉरिटी ( NBSA)के तहत 2008 से ही इस गाइड लाइन का पालन करते हैं, इसलिए नई गाइडलाइन की जरूरत नहीं है।इससे पहले आज केंद्रीय सूचना एवं प्रौद्योगिकी मंत्री रविशंकर प्रसाद ने कहा कि नए सोशल मीडिया नियमों से डरने की कोई जरूरत नहीं है और ये नियम इन मंचों के दुरुपयोग को रोकने के लिए तैयार किए गए हैं उन्होंने आगे कहा कि नए नियमों के तहत उपयोगकर्ताओं के पास शिकायत निवारण के लिए एक मजबूत तंत्र होगा। उन्होंने Koo पर एक पोस्ट किया जिसमें सोशल मीडिया कंपनियों के लेकर बनाए गए नए नियमों पर सरकार का पक्ष रखा। रविशंकर प्रसाद ने कहा कि नए नियम सिर्फ सोशल मीडिया का गलत इस्तेमाल रोकने के लिए ही बनाए गए हैं। दरअस सोशल मीडिया कंपनियों ने नए नियमों को लेकर प्रश्न उठाया था और कहा था कि इससे निजता खत्म होगी। Koo पर लिखे अपने पोस्ट में रविशंकर प्रसाद ने कहा कि सरकार पूरी तरह से निजता के अधिकार को समझती है और उसका सम्मान करती है। रविशंकर प्रसाद ने कहा कि नए नियमों का पूरा मकसद यह पता करना है कि असल में पहली बार विवादित मैसेज का पोस्ट किसने किया था जिसकी वजह से अपराध होते हैं।